Vermeende verkragter verdwyn voor hofverskyningJan Lewis Strydom (42) (Foto: SAPD) Die polisie in die Noord-Kaap is al ŉ jaar lank op die spoor van ŉ man wat die oggend voor sy hofverskyning spoorloos verdwyn het. Jan Lewis Strydom (42) was veronderstel om in die hof te verskyn in verband met klagtes van verkragting en kinderpornografie. Kapt. Sergio Kock, woordvoerder van die polisie, sê Strydom het glo in Maart 2016 ŉ 11-jarige meisie in Victoria-Wes in die Noord-Kaap verkrag. Strydom was op 23 Maart 2020 veronderstel om in die distrikshof in Victoria-Wes te verskyn, maar hy het nie opgedaag nie. ŉ Lasbrief vir sy inhegtenisneming is uitgereik en hy word sedertdien gesoek. Mense met meer inligting wat die polisie kan help om Strydom op te spoor, kan die ondersoekbeampte, kapt. Wietz Coetzee van die De Aar-polisie se eenheid teen gesinsgeweld, kindermishandeling en seksuele misdrywe (FCS), by 082 495 5224 bel.